정조 19년 · 목
上諭乾隆六十年九月初四日內閣抄出初三日奉上諭朕寅紹丕基撫綏方夏踐阼之初卽焚香默禱上天若蒙眷佑得在位六十年卽當傳位嗣子不敢上同皇祖紀元六十一載之數其時亦未計及壽登八旬有六也自臨御以來仰荷昊蒼垂佑列聖貽庥寰海昇平重熙累洽御宇之年慶週甲子敬念維天維祖宗所以付託在予者至重且鉅於繼體授受之際曷敢不倍切兢兢朕前此不卽立儲之由節經頒發諭旨反覆申明蓋以歷觀史册三代而下由漢迄明儲貳一建其弊百端前鑑具在我朝太祖太宗世祖俱未預立儲位惟聖祖仁皇帝曾以嫡立理密親王爲皇太子後竟爲宵小誘惑兼患痼疾不克祗承其時大臣中曾有以國本應行建立陳請者仰蒙皇祖聖裁獨斷訓諭特頒不復册立迨傳位皇考十三年勵精圖治內外肅淸雍正元年皇考卽親書朕名貯於亁淸宮正大光明匾額之上又另書密緘常以自隨朕纘紹鴻業六十年間景運龐洪版圖式廓十全紀績五代同堂積慶騈蕃實爲史册所罕覯此皆仰賴皇祖皇考貽謀燕翼用能啓佑後人綏玆多福朕欽承家法踐阼後亦何嘗不欲立嫡以皇次子爲孝賢皇后所生曾書其名遵皇考之例貯於正大光明匾上不意其蚤年無祿不能承受曾同大臣等啓緘閱看贈爲端慧皇太子此中外所共知者嗣於癸巳年冬至南郊大祀敬以所定嗣位皇子之名禱於上帝竝默禱所定嗣位皇子倘不克負荷卽降之罰俾臣得另簡元良以爲宗祏延遠無疆之福又於盛京恭謁祖陵時敬告太祖太宗在天之鑑是朕雖不明立儲嗣而於宗祏大計實早爲籌定特不效前代之務虛文而貽後患耳夫建儲一事三代以後建立嫡嗣舊制相沿具載史册若以此等歷代踵行名正言順之事爲非則朕亦非讀書稽古之人矣設名分未定或致如前史夜半宮中出一片紙之語其流弊更不可言方今綱紀肅淸宮府一體歷代權奸婦寺諸秕政絕無其事斷不致因儲位未早宣示致滋他慮我子孫果能效法祖宗及朕之敬天勤民勅幾親政卽不明詔立儲實可萬年無弊然此言卽朕自問亦不敢自以爲是千萬世後必有以爲非者且令其平心觀我祖宗及朕所行與國家之得實益政治之享太平與否可耳朕誕膺大寶今六十年矣廻念踐阼時默禱上帝之語竝追憶朕年五旬後曾於聖母皇太后前奏及歸政之事彼時蒙聖母諄諭以朕躬膺付託之重天下臣民所繫望卽至六十年亦不當傳位自逸次晨朕卽以聖母所諭默奏上帝若能長奉慈寧壽躋頤慶朕亦何敢復執前願乃自丁酉年以來所願旣虛於是仍冀得符初志玆天恩申錫竟獲週甲紀元壽躋八旬開五精神康健不至倦勤天下臣民以及蒙古王公外藩屬國實皆不願朕卽歸政但天聽維聰朕志先定難以勉順群情玆以十月朔日頒朔用是諏吉於九月初三吉日御門理事召皇子皇孫王公大臣等將癸巳年所定密緘嗣位皇子之名公同閱看立皇十五子嘉親王永琰爲皇太子用昭付託定制孟冬朔頒發時憲書其以明年丙辰爲嗣皇帝嘉慶元年俟朕長至齋戒後皇太子卽移居毓慶宮以定儲位皇太子生母令懿皇貴妃着贈爲孝儀皇后升祔奉先殿列孝賢皇后之次其應行典禮該衙門査照定例具奏皇太子名上一字改書顒字其餘兄弟及近支宗室一輩以及內外章疏皆書本字之永不宜更改淸書缺寫一點以云音同字異而便臨文至朕仰承昊眷康彊逢吉一日不至倦勤卽一日不敢懈弛歸政後凡遇軍國大事及用人行政諸大端豈能置之不問仍當躬親指敎嗣皇帝朝夕敬聆訓諭將來知所秉承不致錯失豈非國家天下之大慶至郊壇宗社諸祀朕年開九秩於登降拜跪儀節恐精力稍有未充不足以將誠敬自應嗣皇帝親詣行禮部院衙門竝各省具題章疏及引見文武官員尋常事件俱由嗣皇帝披閱奏知朕辦理爲朕分勞庶得更遂怡養幸躋期頤勉副天下臣民之望尤所至願現屆歸政之期已近所有册立皇太子典禮一切虛文俱不必擧行其明年歸政一切典禮儀文着軍機大臣會同各該衙門敬謹條議以聞將此通諭中外知之特諭欽此○禮部爲知照事儀制司案呈內閣抄出欽奉上諭一道相應敬謹刊刷如照朝鮮國王可也須至咨者右咨朝鮮國王乾隆六十年九月日○皇太子奏乾隆六十年九月初六日內閣抄出子臣謹奏爲敬陳孺私籲祈慈鑑事本月初三日欽奉上諭勝寅紹丕基撫綏方夏踐阼之初卽焚香默禱上天若蒙眷佑得左位六十年卽當傳位嗣子不敢上同皇祖紀元六十一載之數玆天恩申錫竟獲週甲紀元壽躋八旬開五精神康健不致倦勤天下臣民以及蒙古王公外藩屬國實皆不願朕卽歸政但天聽維聰朕志先定難以勉順群情玆以十月朔日頒朔用是諏吉於九月初三吉日御門理事召皇子皇孫王公大臣等將癸巳年所定密緘嗣位皇子之名公同閱看立皇十五子嘉親王永琰爲皇太子用昭付託定制孟冬朔頒發時憲書其以明年丙辰爲嗣皇帝嘉慶元年俟朕長至齋戒後皇太子卽移居毓慶宮以定儲位等因欽此臣伏讀之下悚惕恐惶不知所措洪惟我皇父陛下大德受命久道化成膺昊蒼之篤祜纂列祖之貽庥臨御以來六十年如一日自敬天勤民用人行政諸大端以及出入起居發號施令之間兢兢業業罔有不欽是以綱紀肅淸寰海悅豫文懿武鑠時和歲豐諸福畢臻如響斯應天人訢合曠隆往牒方今聖壽將躋九秩履帝位者甲子重週猶復體健勵精孜孜惟日薄海臣民共知共見臣幸際萬古未有之鴻庥親依一人在上之慈蔭忭蹈之懷何可各喩玆者恭誦詔旨荷沐恩慈册立臣爲皇太子以臣之材質撫衷循省已弗克勝復奉慈諭將以來年畀政於臣臣五內戰兢跼蹐彌日竊維神器之重天下之大皇父淵默取裁所以篤念維天維祖宗者陳義高而垂訓切臣何敢以區區之私效前代辭讓具文上瀆君父之聽顧維臣知識檮昧雖自幼讀書日侍慈顏粗識典要但年齒尙少閱事日淺於措施經緯全體大用夙夜省循斯未能信惴惴焉深以弗克負荷爲懼況恭逢皇父八旬衍袠以來仰見聖壽日高康疆純固神運萬幾而有餘慮周群下所不逮念徵省歲給復蠲租惠澤及人淪浹肌髓不特寸心愛日之私依戀春暉之芘卽內外大小臣工下逮億兆黎庶屬國藩臣靡不含和吐氣喁喁焉願長奉悠久無疆之盛治伏願我皇父御極延禧躬覽庶政上答天眷俯遂輿情臣旣蒙恩册立謹當備位儲宮朝夕侍膳問安之暇得以稟受至敎勉自策勵敬俟我皇父期頤策衍上儀慶成惟時載頒成命臣敢不敬謹祗承所有現在改元歸政事宜伏祈勅停擧行臣縷縷寸誠措詞罔知體要伏惟聖慈鑑察俯賜兪允實深屛營籲懇之至謹奏○永恩等奏臣永恩等跪奏爲臚陳籲請仰懇恩兪事乾隆六十年九月初三日內閣奉上諭朕寅紹丕基撫綏方夏踐阼之初卽焚香默禱上天若蒙眷佑得在位六十年卽當傳位嗣子不敢上同皇祖紀元六十一載之數玆天恩申錫竟獲週甲紀元壽躋八旬開五精神康健不至倦勤天下臣民以及蒙古王公外藩屬國實皆不願朕卽歸政但天聽維聰朕志先定難以勉順群情玆以十月朔日頒朔用是諏吉於九月初三吉日御門理事召皇子皇孫王公大臣等將癸巳年所定密緘嗣位皇子之名公同閱看立皇十五子嘉親王永琰爲皇太子用昭付託定制孟冬朔頒發時憲書其以明年丙辰爲嗣皇帝嘉慶元年俟朕長至齋戒後皇太子卽移居毓慶宮以定儲位等因欽此欽惟我皇上治懋登咸化隆熙洽以聖神文武之至膺位祿名壽之全景運龐洪禔福曼羨八徵念範十全紀功五代同堂九旬衍秩自繩契以來鋪鴻庥揚偉烈未有若斯之懿鑠隆茂純嘏緝熙者也乃特頒詔旨定儲位將以來歲丙辰紀元歸政蓋自我皇上御字之初敬念神器至重默籲昊慈紀年週甲不敢上同聖祖所以凜貽謀昭付畀意深典鉅詎臣等管蠡之見所能窺測萬一竊稽內禪之文前史所載休烈無聞不足仰方今日惟勳華之盛輒實授受之上儀然帝堯巽位七十三載帝舜三十徵庸三十在位又三十三載始行禪授計年俱將百有餘歲我皇上握乾符闡坤珍履帝位者六旬法天行如一日視伊耆應更延光被例有嬀尙未逮倦勤而具莊敬日强幾康時勅宵旰勤思政要暑寒念切民依丹筆披章彤庭引對萬幾躬攬而晷刻弗踰四遠周知而精神罔間惟天錫聖主康疆逢吉之徵卽啓聖主億萬無疆之紀皇上凝承寶命動必稽天今敬迓天庥允宜久履天位且億兆人之心上帝之心也皇上闓澤涵濡湛恩汪濊近自蔀屋編氓遠而外藩屬國凡夫含齒戴髮跂行喙息之倫莫不怙冒如日月瞻依若父母矧臣等渥被恩慈淪浹肌髓犬馬戀主之私動於不自知而發於不容已以臣等區區懇款之心合之薄海內外喁喁萬衆之心益知天心之保佑申命未有艾也伏願皇上寶籙崇躋瑤圖益煥本至誠悠久之德兆貞元迭啓之祥增上壽於期頤輯蕃釐于章蔀然後精一傳心以聖授聖紀重光之盛瑞修太上之鴻儀斯仁壽之符倍光於前典馨烈之茂愈播於來玆臣等不揣冒昧謹合辭恭摺籲懇仰乞皇上俯順群情卽賜兪旨臣等不勝依切待命之至謹奏○上諭乾隆六十年九月初六日內閣抄出初四日奉上諭本日皇太子及王貝勒貝子公曁內外文武大臣蒙古王公等各具摺籲請俯順群情俟朕壽躋期頤再擧行歸政典禮朕逐加披閱見其情詞懇款實皆出於至誠朕敬念維天維祖宗所以付托在予者至重且鉅臨御以來仰荷眷佑海宇乂安康疆逢吉勤求治理惟日孜孜朕亦何敢稍存自暇自逸之念惟是朕紹承大統踐阼之初卽焚香默禱上天若蒙昊蒼垂佑得在位六十年卽當傳位嗣子不敢上同皇祖紀元六十以次增載之數且實未計及歸政之年朕壽當在八旬有六也迨五旬後甫經念及歲月舒長倍深兢業初不敢以此自必玆幸天恩申錫竟獲週甲紀元壽躋八旬開五始願克償此皆仰荷上天篤祜列祖貽庥躬擧授受上儀實爲曠古所未有用是特降詔諭册立皇太子於丙辰年改元歸政今皇太子及宗室蒙古王公內外大臣以朕八旬衍袠以來精神純固仍請躬攬庶政皇太子及臣工等日侍禁廷渥承恩眷臚誠籲懇愛載依戀朕未嘗不深鑑其誠悃卽天下臣民外藩屬國飮和食德久沐涵濡實皆不願朕卽歸政但朕齋心默禱之意精誠孚格久荷昊慈垂鑑歷數十年如一日今若因群情依戀勉遂所請則朕初心焚香告天之語轉爲不誠是實難以聽許母庸再行瀆請況朕仰承天眷純嘏有常一日不至倦勤卽一日不敢懈弛歸政後凡遇軍國大事及用人行政諸大端豈能置之不問仍當勅幾體健躬親指敎嗣皇帝朝夕敬聆訓諭可以知所重承不致錯失而大小臣工恪恭盡職亦可謹凜遵循迨朕壽臻頤慶之後優游無爲豈不更爲亘古未有之盛事將來嗣皇帝紹膺大統若能如朕之敬天愛民勵精圖治景祚綿長上躋耆壽亦如朕之擧行歸政明彰典禮大廷授受尤爲我國家億萬年無疆之庥此則朕所至願也除本日面諭皇太子皇子皇孫及王公大臣外將此再行通諭中外知之欽此○禮部咨禮部爲知照事儀制司案呈內閣抄出欽奉上諭一道相應敬謹刊刷知照朝鮮國王可也須至咨者右咨朝鮮國王乾隆六十年九月日○禮部咨禮部爲通行事儀制司案呈十一月初十日淮內閣將慶賀太上皇帝傳位表文嗣皇帝登極表文竝太上皇帝三大節表文共五道兼寫淸漢式樣進呈後交出到部應將傳位登極表式先行刊刷頒發於丙辰年元朝恭進再丙辰元朝慶賀表文前經大學士公阿等奏淮照常呈進相應一倂知照朝鮮國王可也須至咨者右咨朝鮮國王乾隆六十年十一月日○恭擬慶賀太上皇帝傳位表臣謹題爲慶賀事恭逢太上皇帝傳位大典臣奉職在外不獲同在廷諸臣躬親拜舞謹望闕叩首慶賀伏以景祚登咸履健懋法天之運大廷授受執中昭啓聖之猷欽惟太上皇帝陛下軒籙凝釐箕疇錫福昊慈篤眷齋心已默籲初元祖武敬繩紀載惟願符周甲毓重光而表瑞神器親傳却尊號以示沖聖謨丕顯制詔初騰於寰宇祥符夐越乎曩編臣幸際昌期恭逢茂典伏願期頤迭衍合衢尊華祝以臚歡熙皞長遊曁海澨山陬而獻壽臣無任瞻天仰聖懽抃之至爲此具本謹具題聞○恭擬慶賀嗣皇帝登極表臣謹題爲慶賀事恭逢皇上登極紀元臣奉職在外不獲同在廷諸臣躬親拜舞謹奉表慶賀者臣誠懽誠忭稽首頓首伏以貞符肇啓上儀崇芝璽之文大寶凝承景命顯蘿圖之瑞欽惟皇帝陞下泰元建極精一傳心彤廷秉親授之謨祥開億禩黼扆表知臨之德盛際重光雲縵星輝溥六合而嘉徵有象川珍嶽貢輯九如而慶洽無疆駿業方亨鴻圖式煥臣忝隨鵷列欣瞻龍飛伏願鼎祚延洪裕太平於調燭樞辰端拱基郅治於垂裳臣無任瞻天仰聖懽忭之至謹奉表稱賀以聞